ישיבת מליאה, כנסת 22, פרוטוקול מספר 26, 2020-01-28 00:00

יולי יואל אדלשטיין: חברי הכנסת, היום ב' בשבט תש"ף, 28 בינואר 2020.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק שירותי תשלום (תיקון), התש"ף

ירדנה מלר-הורוביץ: –2020; הצעת חוק רישוי שירותים ומקצועות בענף הרכב (תיקון מס' 6), התש"ף

ירדנה מלר-הורוביץ: –2020; הצעת חוק לתיקון פקודת התעבורה (מס' 120) (תיקון), התש"ף

ירדנה מלר-הורוביץ: –2020, שהחזירה ועדת הכספים.

ירדנה מלר-הורוביץ: כמו כן, אבקש להודיעכם כי על פי סעיף 96(ד) לתקנון הכנסת, עם הפסקת כהונתו של חבר הכנסת דסטה גדי יברקן, שנכנסה לתוקף ביום כ"ב בטבת התש"ף, 19 בינואר 2020, נמחק שמו מהצעות חוק שהיה שותף להן עם מציעים אחרים, והוסרו מסדר-היום הצעות אלה שהוגשו מטעמו כמציע יחיד: הצעת חוק פ/313/22 – הצעת חוק הביטוח הלאומי (תיקון – הגדלת קצבת אזרח ותיק), התש"ף

ירדנה מלר-הורוביץ: –2019; הצעת חוק פ/139/22 – הצעת חוק ביטוח בריאות ממלכתי (תיקון – שירותי בריאות נוספים לשוהים במוסדות לילדים ונוער בסיכון), התש"ף–2019.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת – – –

קריאה: זו השעה הכי חשוכה של הכנסת.

קריאה: זה היה תרגיל?

קריאה: זה היה תרגיל?

קריאה: – – –

יולי יואל אדלשטיין: חברי הכנסת, להזכירכם, אנחנו בתקופת שיפוצים.

יולי יואל אדלשטיין: לא לראות בזה שום הצהרה פוליטית.

קריאות: – – –

יולי יואל אדלשטיין: חברי הכנסת, אני מתכוון להודיע לכנסת שעל פי סעיף 43 לחוק-יסוד: הכנסת, עם הפסקת חברותו בכנסת של דסטה גדי יברקן, שנכנסה לתוקף ביום ראשון, כ"ב בטבת תש"ף, 19 בינואר 2020, בא במקומו חבר הכנסת יוראי להב הרצנו.

יולי יואל אדלשטיין: בהתאם לסעיף 15 לחוק-יסוד: הכנסת, אני מזמין את יוראי להב הרצנו לעלות לדוכן.

יולי יואל אדלשטיין: הוא כבר ותיק, הוא מכיר את הפרוצדורה.

יולי יואל אדלשטיין: חבר הכנסת יוראי להב הרצנו, אקרא בפניך את הצהרת האמונים של חבר הכנסת, ואתה תשיב: "מתחייב אני".

יולי יואל אדלשטיין: זה נוסח ההצהרה: אני מתחייב לשמור אמונים למדינת ישראל ולמלא באמונה את שליחותי בכנסת.

יוראי להב-הרצנו: מתחייב אני.

יולי יואל אדלשטיין: תודה.

יולי יואל אדלשטיין: ברכות.

יוראי להב-הרצנו: תודה רבה.

יולי יואל אדלשטיין: בהצלחה.

יולי יואל אדלשטיין: חברי הכנסת, אנחנו עם סדרה של הודעות ממשלה: הודעת הממשלה בהתאם לסעיף 9(א)(6), הודעת הממשלה בהתאם לסעיף 9(א)(8), הודעת הממשלה בהתאם לסעיף 9(א)(10), הודעת הממשלה בהתאם לסעיף 9(א)(8), הודעת הממשלה בהתאם לסעיף 9(א)(10) והודעת הממשלה בהתאם לסעיף 25(א) לחוק-יסוד: הממשלה.

יולי יואל אדלשטיין: את כל ההודעות תמסור חברת הכנסת השרה ציפי חוטובלי.

יולי יואל אדלשטיין: גברתי השרה, שנייה אחת.

יולי יואל אדלשטיין: אנחנו נסיים עם הברכות.

יולי יואל אדלשטיין: בבקשה, גברתי השרה.

ציפי חוטובלי: תודה רבה.

ציפי חוטובלי: אדוני היושב-ראש, חבריי חברי הכנסת, אני מתכבדת להודיע לכנסת כדלקמן: ביום 27 בדצמבר 2019 הודיע ראש הממשלה על הפסקת כהונתו בתפקיד שר הבריאות.

ציפי חוטובלי: ראש הממשלה המשיך לכהן בתפקידי שר התפוצות, שר העבודה, הרווחה והשירותים החברתיים וממלא מקום שר החקלאות ופיתוח הכפר, נוסף על תפקידו כראש הממשלה.

ציפי חוטובלי: ביום 1 בינואר 2020 הודיע ראש הממשלה על הפסקת כהונתו בתפקיד שר העבודה, הרווחה והשירותים החברתיים ובתפקיד שר התפוצות.

ציפי חוטובלי: החל ממועד הפסקת הכהונה החל ראש הממשלה לכהן כממלא מקום שר העבודה, הרווחה והשירותים החברתיים וכממלא מקום שר התפוצות, וזאת נוסף על תפקידו כממלא מקום שר החקלאות ופיתוח הכפר ותפקידו כראש הממשלה.

ציפי חוטובלי: בהתאם לסעיף 9(א)(8) לחוק הממשלה, התשס"א–2001, מודיעה הממשלה לכנסת על הפסקת כהונתם של סגני השרים כדלקמן: כהונתו של סגן השר במשרד הבריאות, חבר הכנסת יעקב ליצמן, נפסקה ביום 29 בדצמבר 2019, במועד שבו נפסקה כהונתו של ראש הממשלה כשר הבריאות, וזאת בהתאם לסעיף 26(2) לחוק-יסוד: הממשלה.

ציפי חוטובלי: כהונתה של סגנית השר במשרד החוץ, חברת הכנסת ציפי חוטובלי, נפסקה ביום 21 בינואר 2020, וזאת בחלוף 48 שעות ממועד הודעתה על התפטרותה מתפקיד סגנית שר במשרד החוץ בהתאם לסעיף 26(1) לחוק-יסוד: הממשלה.

ציפי חוטובלי: כהונתו של סגן השר במשרד הפנים ובמשרד לפיתוח הפריפריה, הנגב והגליל, חבר הכנסת משולם נהרי, נפסקה ביום 26 בינואר 2020 בשעה 10:00, וזאת בחלוף 48 שעות ממועד הודעתו על התפטרותו מתפקידיו כסגן שר במשרד הפנים ובמשרד לפיתוח הפריפריה, הנגב והגליל, בהתאם לסעיף 26(1) לחוק-יסוד: הממשלה.

ציפי חוטובלי: בהתאם לסעיף 9(א)(10) לחוק הממשלה, התשס"א–2001, מודיעה הממשלה לכנסת על מינויי השרים בהתאם לסעיף 30(ד) לחוק-יסוד: הממשלה, כדלקמן: חבר הכנסת יעקב ליצמן מונה לתפקיד שר הבריאות, וזאת החל מיום 29 בדצמבר 2019, המועד שבו נפסקה כהונתו של ראש הממשלה כשר הבריאות.

ציפי חוטובלי: חבר הכנסת צחי הנגבי מונה לתפקיד שר החקלאות ופיתוח הכפר, נוסף על תפקידו כשר לשיתוף פעולה אזורי.

ציפי חוטובלי: חברת הכנסת ציפי חוטובלי מונתה לתפקיד שרת התפוצות, החל מיום 21 בינואר 2020, המועד שבו נכנסה לתוקף התפטרותה מתפקידה כסגנית שר החוץ.

ציפי חוטובלי: חבר הכנסת אופיר אקוניס מונה לתפקיד שר העבודה, הרווחה והשירותים החברתיים, נוסף על תפקידו כשר המדע והטכנולוגיה.

ציפי חוטובלי: בנוסף מודיעה הממשלה לכנסת כי בהתאם לסעיף 25(א) לחוק-יסוד: הממשלה, החליט שר העבודה, הרווחה והשירותים החברתיים, בהסכמת ראש הממשלה ובאישור הממשלה, למנות את חבר הכנסת משולם נהרי לתפקיד סגן שר במשרד העבודה, הרווחה והשירותים החברתיים.

ציפי חוטובלי: אדוני היושב-ראש, ההודעה נמסרה.

יולי יואל אדלשטיין: תודה רבה לחברת הכנסת ציפי חוטובלי, שרת התפוצות.

יולי יואל אדלשטיין: נא לתפוס את מקומך.

יולי יואל אדלשטיין: יש לנו פה סדר הצהרת האמונים של השרים.

יולי יואל אדלשטיין: אני מתכבד להזמין את השר יעקב ליצמן להצהיר אמונים.

יולי יואל אדלשטיין: בבקשה, אדוני.

יעקב ליצמן: אני, יעקב ליצמן, מתחייב כחבר ממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יעקב ליצמן: (חותם על ההצהרה)

יולי יואל אדלשטיין: אני מתכבד להזמין את השרה ציפי חוטובלי להצהיר אמונים.

יולי יואל אדלשטיין: בבקשה, גברתי.

ציפי חוטובלי: אני, ציפי חוטובלי, בת גבריאל ורוסיקו, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

ציפי חוטובלי: (חותמת על ההצהרה)

יולי יואל אדלשטיין: ברכות.

יולי יואל אדלשטיין: אני מתכבד להזמין את סגן השר משולם נהרי להצהיר אמונים.

יולי יואל אדלשטיין: בבקשה, אדוני.

משולם נהרי: אני, משולם נהרי, בן רבי יחיא ונעמי, זיכרונם לברכה, מתחייב לשמור אמונים למדינת ישראל ולחוקיה, למלא באמונה את תפקידי כסגן שר ולקיים את החלטות הכנסת.

משולם נהרי: (חותם על ההצהרה)

יולי יואל אדלשטיין: עד כאן הצהרות אמונים של השרים וסגן השר.

יולי יואל אדלשטיין: אני מתכבד להזמין את יושב-ראש הוועדה המסדרת חבר הכנסת אבי ניסנקורן למסור הודעה על החלטת הוועדה.

אברהם (אבי) ניסנקורן: אדוני היושב-ראש, חברי הכנסת, הוועדה המסדרת החליטה בישיבתה ביום ט"ז בטבת התש"ף, 13 בינואר 2020, בהתאם לסעיף 2א(ג) לחוק הכנסת, התשנ"ד–1994, להביא לאישור הכנסת – אני רואה שהקואליציה לא פה, אז – להביא לאישור הכנסת הצעה בדבר הרכב ועדת הכנסת.

אברהם (אבי) ניסנקורן: יצוין כי ההרכב הסיעתי זהה להרכב הסיעתי של הוועדה המסדרת.

אברהם (אבי) ניסנקורן: בוועדה יכהנו 30 חברי כנסת, על פי ההרכב הזה: סיעת כחול לבן – שמונה חברים: אבי ניסנקורן, מיכאל ביטון, יעל גרמן, צבי האוזר, אורית פרקש הכהן, קארין אלהרר, יואב סגלוביץ' ואיתן גינזבורג; סיעת הליכוד – שמונה חברים; סיעת ש"ס – שני חברים: יואב בן צור ומשה ארבל; סיעת ישראל ביתנו – שני חברים: עודד פורר ויוליה מלינובסקי; סיעת העבודה-גשר – שני חברים: מרב מיכאלי ורויטל סויד; סיעת המחנה הדמוקרטי – חברה אחת: תמר זנדברג; סיעת חד"ש – חברה אחת: עאידה תומא סלימאן; סיעת אגודת ישראל – חבר אחד: יעקב טסלר; סיעת הבית היהודי-האיחוד הלאומי – חבר אחד: אופיר סופר; סיעת הימין החדש – חבר אחד: מתן כהנא; סיעת דגל התורה – חבר אחד: אורי מקלב; סיעת בל"ד – חבר אחד: מנסור עבאס, חבר רע"מ, על חשבון סיעת בל"ד; סיעת תע"ל – חבר אחד: אחמד טיבי.

אברהם (אבי) ניסנקורן: אודה על אישור הכנסת להרכב המוצע.

אברהם (אבי) ניסנקורן: רגע, לפני ההצבעה אני רק רוצה להוסיף כמה דברים.

אברהם (אבי) ניסנקורן: קודם כול, אני חושב שהמחזה שאנחנו רואים עכשיו – שחברי הקואליציה מחרימים את ישיבת המליאה – א.

אברהם (אבי) ניסנקורן: אני חושב שהוא חסר תקדים, החרמה של קואליציה את ישיבת מליאה; בטח לא לכבוד הכנסת – ביזוי הכנסת.

אברהם (אבי) ניסנקורן: חבל שככה נוהגים חברי הקואליציה.

אברהם (אבי) ניסנקורן: מותר גם להפסיד בהצבעות.

אברהם (אבי) ניסנקורן: הדבר השני – בחודשים האחרונים, מעבר לקמפיין החסינות של נתניהו, אנחנו לֻווינו בקמפיין נגד בתי המשפט, נגד המשטרה, נגד המערכת שבעצם אחראית לשפיטה במדינת ישראל ולאכיפת החוק במדינת ישראל.

אברהם (אבי) ניסנקורן: אני חושב שציון הדרך הזה שעברנו בחודשים האחרונים זה שפל שלא היה במדינת ישראל, בהובלתו של ראש הממשלה.

אברהם (אבי) ניסנקורן: אני מאוד מקווה שאנחנו נראה שינוי גישה, וכחול לבן תעמוד כחומה בצורה למען שלטון החוק.

אברהם (אבי) ניסנקורן: תודה.

מאיר כהן: תודה רבה, אדוני.

מאיר כהן: אם כן, אנחנו מתחילים בדיון סביב ההצעה של יושב-ראש הוועדה המסדרת.

מאיר כהן: ראשון הדוברים, חבר הכנסת אורי מקלב – אינו נוכח; חבר הכנסת שלמה קרעי – לא נמצא.

מאיר כהן: חבר הכנסת יאיר לפיד.

מאיר כהן: זכרו, חבריי, שלוש דקות.

מאיר כהן: חבריי וחברותיי, שלוש דקות לכל דובר.

מאיר כהן: אנא הקפידו.

יאיר לפיד: אדוני היושב-ראש, חצי כנסת נכבדה, חמש שנים אנחנו יושבים פה, מפסידים הצבעה אחרי הצבעה – דברים שקדושים בעיניי: ביטול השוויון בנטל, ביטול לימודי ליבה בחינוך החרדי, חוק המרכולים, שאומר שבאים אלינו הביתה להגיד לנו מה לעשות, ביטול הגדלת הממשלה, חוק ההמלצות, חוק מימון הפריימריז.

יאיר לפיד: פעם אחרי פעם באנו הנה בידיעה שנפסיד בהצבעה על דברים שיקרים לליבנו, שבשבילם אנחנו בפוליטיקה, אבל באנו מתוך כבוד לבניין הזה, מתוך כבוד להליך הדמוקרטי, מתוך כבוד לצד השני, לזה שיש אנשים שחושבים אחרת.

יאיר לפיד: פעם אחת, בהצבעה פרוצדורלית, הם אמורים להפסיד – כל הכיסאות הריקים האלה – נסו מן האולם, מפני שזה כבר לא ממשלה ולא קואליציה, זה גוף שנועד רק לדבר אחד: לענייניו המשפטיים של מי שהחל מהיום בבוקר שמו בישראל הנאשם בנימין נתניהו.

מאיר כהן: תודה רבה, אדוני.

מאיר כהן: חברת הכנסת ע'דיר כמאל מריח – גברתי?

מאיר כהן: מוותרת.

מאיר כהן: חבר הכנסת יזהר שי, אדוני.

יזהר שי: אדוני היושב-ראש, חברות וחברי הכנסת.

יזהר שי: 1,151,214 אישה ואיש – זהו מספר המצביעים לכחול לבן בבחירות ספטמבר 2019, יותר ממה שהצביעו עבור כל מפלגה אחרת בבחירות הללו.

יזהר שי: 1,151,214 בוחרים שלחו את חבריי לסיעה ואותי הנה, לבית המחוקקים הישראלי, ואנחנו כאן בשמם.

יזהר שי: הם אוהבי המדינה, הם אנשים שעשו ויעשו למענה; יש להם ערכים, יש להם דעות מוצקות, יש להם אמונה במדינת ישראל וביכולתה לחזור להיות המדינה של כולנו.

יזהר שי: המדינה של כולנו.

יזהר שי: 1,151,214 בוחרות ובוחרים בחרו בנו אחרי שהפעילו שיקול דעת ומחשבה.

יזהר שי: הם בחנו את המצע שלנו, שקלו אותו בכובד ראש והזדהו עם התוכניות שלנו בתחומי הביטחון, חינוך, כלכלה, חברה, איכות החיים, תשתיות, תחבורה, חדשנות, חקלאות, פריפריה, מלחמה בשחיתות, איזונים בין דת למדינה ועוד ועוד.

יזהר שי: כל האנשים האלה בחרו בנו לייצג אותם, ואנחנו נשבענו לעשות את זה כמו שצריך.

יזהר שי: ואתם, חברות וחברי הליכוד וכל מי שנפקד מכאן היום; אתם, שאוחזים באידיאולוגיה אחת פשוטה, שטוחה, ריקה מתוכן ונבובה, אידיאולוגיה שקוראים לה "רק ביבי"; אתם, כולכם, שנפקדים מכאן היום, עמדו מנגד ותנו לנו כבוד, כי בניגוד לכם – כל מה שמחבר אתכם וביניכם זה סגידה לאיש אחד.

יזהר שי: אין מצע ואין חזון – כי לא פרסמתם.

יזהר שי: יש רק אידיאולוגיה של ממשלת חסינות לאדם שברח עד הבוקר מבשורת הדין.

יזהר שי: אתם, שאין לכם מצע ואין לכם תוכניות, אתם, ש"רק ביבי" – בניגוד לכם אנחנו באנו לעבוד קשה למען אזרחי ישראל, אלה שהצביעו עבורנו – ודרך אגב, גם אלו שלא, כי אנחנו מכבדים את כל אזרחי המדינה.

יזהר שי: גם אם לא בחרו בנו לא נכנה אותם בכינויי גנאי, לא נכפיש אותם, כמו שאתם אוהבים לעשות לבוחרים שלנו.

יזהר שי: הבוחרים שלכם הם אזרחים שלא הצלחנו לשכנע, וזה בסדר, אבל אנחנו כאן כדי לעבוד קשה, גם עבורם וגם עבור הבוחרים שלנו.

יזהר שי: אז קודם כול נמלא את תפקידה של הכנסת בכבוד ובהקפדה – בניגוד לכם, נציגי הבלוק הנפקדים מכאן, שביישתם את מוסד בית המחוקקים הישראלי.

יזהר שי: אנחנו נמלא בקפידה את הוראות החוק.

יזהר שי: טיפלנו בזהירות, ביושרה וביעילות רבה בבקשתו של ראש הממשלה מהכנסת הזאת להעניק לו חסינות.

יזהר שי: הוא ביקש מאיתנו, חברי הכנסת העשרים-ושתיים, לדון בענייניו, ואנחנו עשינו זאת בהקדם האפשרי וביראת כבוד ראויה.

יזהר שי: ואתם, אתם תמשיכו לבזות את הבית הזה, את מוסדות החוק והצדק של המדינה, אבל אנחנו כאן – אתם זוכרים?

יזהר שי: אנחנו כאן כדי למלא את חובתנו לבוחרים שלנו, וגם לשלכם.

יזהר שי: אנחנו כאן כדי להגן על הדמוקרטיה הישראלית.

יזהר שי: אדוני היושב-ראש, 1,151,214 מצביעי כחול לבן יכולים להרים את הראש בגאווה.

יזהר שי: הם בחרו נכון והם יבחרו נכון גם בבחירות הקרובות.

יזהר שי: בעזרת השם מספרם גם יגדל.

יזהר שי: מצביע כחול לבן, תודה רבה לכם מכל הלב.

יזהר שי: בעוד אנשי הבלוק נפקדים כאן היום, עובדים למען בן אדם אחד – נאשם בשוחד, מרמה והפרת אמונים – אנחנו עובדים, כולנו, כאן בשבילכם, כי הגיע הזמן – אנחנו חייבים להתקדם.

יזהר שי: מדינת ישראל חייבת להתקדם על סמך החזון, התוכניות שלנו – –

מאיר כהן: תודה, אדוני.

מאיר כהן: תודה רבה.

יזהר שי: – – והמצע של כחול לבן.

יזהר שי: תודה רבה.

מאיר כהן: תודה לך, תודה רבה.

מאיר כהן: חברת הכנסת תמר זנדברג, גברתי.

מאיר כהן: אנא הקפידו על שלוש דקות.

מאיר כהן: בבקשה.

תמר זנדברג: חברות וחברים, אין דרך אחרת לומר את זה: הניסיון להפוך את הכנסת לעיר מקלט למושחת קרס, קרס בקול תרועה רמה ומהדהדת.

תמר זנדברג: אחרי שנתיים של התעסקות כאן והכפפת כל סדק וכל שעל בהליך הדמוקרטי אך ורק לשירותו האישי של מושחת – איננו עוד.

תמר זנדברג: אני מאוד מקווה שנשארו עוד כמה אבני יסוד בדמוקרטיה חוץ מחסינות.

תמר זנדברג: מה נעשה עכשיו?

תמר זנדברג: מה, ניאלץ לרדוף אחרי הצדק, השוויון, הזכויות, עכשיו, כשאין חסינות?

תמר זנדברג: וצריך לומר עוד דבר: היה כאן דיל מאוד מאוד ברור עם שתי רגליים: חסינות וסיפוח, לכן גם העיתוי – שהוא לא מקרי – של כל האירוע הזה שאנחנו חווים פה כרגע.

תמר זנדברג: הרגל של החסינות קרסה, וראש הממשלה הנאשם בשוחד יצטרך לעמוד למשפט צדק כמו כל אזרח, כמו שהיה צריך לעשות מלכתחילה, והוא לא יכול לנהל את זה מכיסא ראש הממשלה.

תמר זנדברג: הוא צריך להתפטר עכשיו; הוא צריך למשוך את מועמדותו בבחירות הקרובות וללכת ולחבוש את ספסל הנאשמים כאחד האדם.

תמר זנדברג: אבל צריך לומר שגם הרגל השנייה, גם רגל הסיפוח, קורסת.

תמר זנדברג: כי לעסקה בין שני מושחתים, בעיתוי פוליטי שאין ציני ממנו, שמבוססת על סיפוח חד-צדדי, אי-אפשר לקרוא לא תוכנית ולא שלום, וודאי שלא תוכנית שלום.

תמר זנדברג: אנחנו כאן משוועים לשלום.

תמר זנדברג: אנחנו רוצים לקיים משא ומתן על בסיס שתי המדינות, משא ומתן ישיר בין ישראלים לפלסטינים; לא כדיל בחירות, לא כעסקה צינית לברוח ממשפט שוחד, אלא כתוכנית אמיתית לעתידה של מדינת ישראל.

תמר זנדברג: זה מה שצריך לעשות ראש ממשלה נבחר מייד אחרי הבחירות.

תמר זנדברג: זו התביעה שלנו, הראשונה, לשותפות בממשלה: לשבת בממשלה שתפתח במשא ומתן ישיר בין ישראל לבין הפלסטינים על כל סוגיות הליבה – דרך אגב, חלקן כבר נדונו ב-25 השנים האחרונות, והגענו להסכמות.

תמר זנדברג: הן לא כל כך רחוקות כמו שזה נראה פה.

תמר זנדברג: הן לא מבוססות על סיפוח שטחים; הן לא מבוססות על המשך השליטה הצבאית; הן לא מבוססות על השפלה ועל הפניית עורף להסכמים בין-לאומיים ולהסכמי השלום שישראל כבר חתומה עליהם.

תמר זנדברג: הן מבוססות, הן צריכות להיות מבוססות, על רצון טוב, על רצון ועל שאיפה לחיים בשלום, בביטחון, בשגשוג ובשכנות טובה.

תמר זנדברג: וזה אפשרי.

תמר זנדברג: בשביל זה לא צריך לגרור את כל המדינה ואת כל העתיד המדיני של מדינת ישראל לספין בחירות מושחת ורקוב.

תמר זנדברג: אז רגל אחת קרסה היום.

תמר זנדברג: הרגל השנייה – –

מאיר כהן: תודה, גברתי.

תמר זנדברג: – – כבר קורסת, ובסך הכול אנחנו מתקרבים היום לממשלה טובה יותר ולעתיד טוב יותר למדינת ישראל.

תמר זנדברג: תודה.

מאיר כהן: תודה רבה.

מאיר כהן: תודה רבה, גברתי.

מאיר כהן: חבר הכנסת איימן עודה – לא נמצא.

מאיר כהן: חבר הכנסת עפר כסיף, אדוני.

מאיר כהן: אחריו – חברת הכנסת רויטל סויד.

אורנה ברביבאי: אפשר לשים את כל הרשימה – – –

מאיר כהן: יש, תלחצו.

מאיר כהן: מהמזכירות נאמר לי שיש.

אורנה ברביבאי: – – –

מאיר כהן: רואים רק את השניים הבאים, חברת הכנסת ברביבאי.

מאיר כהן: אדוני, בבקשה, שלוש דקות.

עופר כסיף: אדוני היושב-ראש, חברי הכנסת, אנחנו כולנו היום בהלם ומופתעים – פתאום נתניהו לא מבקש חסינות.

עופר כסיף: הוא מדבר על גודל השעה.

עופר כסיף: עשור האיש הזה ראש ממשלה; חלק מהזמן הזה הוא אפילו נבחר בקלפי.

עופר כסיף: הבוקר, שעה לפני תחילת הדיונים, הוא פתאום נזכר שיש לו תוכניות אחרות – תוכניות לסיפוח ולהפיכת האפרטהייד לרשמי.

עופר כסיף: בתוך כל זה הדבר היחיד שמפריע לו זה דיוני החסינות שהוא עצמו ביקש.

עופר כסיף: חברי הכנסת, אין כאן אדם אחד משמאל ומימין, ואפילו מהליכוד – טוב, האמת שאין פה אף אדם אחד מהליכוד ומהימין, נקודה, אבל אני אמשיך כאילו היו – אין אדם אחד שהיה קונה מנתניהו רכב משומש.

עופר כסיף: כשנתניהו מדבר על מהלך היסטורי – מילים שהוא פולט בערך פעם ביומיים – סימן שהוא מנסה להסיח את הדעת ממשהו אחר וחשוב יותר: ממגפת אובדנות הרופאים בסורוקה, למשל, מתוצאות תלמידי ישראל במבחנים הבין-לאומיים, או, במקרה הזה, מהעובדה שהוא נאשם בשוחד, מרמה והפרת אמונים.

עופר כסיף: ובכל זאת, עסקת טראמפ כנראה תוצג היום, ומסתמן שהיא תכלול בצורה כזאת או אחרת סיפוח שטחים כבושים ללא מתן אזרחות לתושבים בהם.

עופר כסיף: בלשון המקובלת בכל העולם קוראים לזה אפרטהייד.

עופר כסיף: אני רוצה להבהיר: מערכת חוק אחת ליהודים, מערכת חוק אחרת לערבים, והדבר הזה נאמר על כל במה כאילו שלא הייתה היסטוריה.

עופר כסיף: תוכנית טראמפיהו אינה אלא המשך הכיבוש באמצעים אחרים, ועימו – המשך הדיכוי ושפיכות הדמים.

עופר כסיף: כפי שלא תמכנו בתוכנית ההתנתקות – משום שהייתה חד-צדדית וביקשה להימנע מדיאלוג עם הפלסטינים לקראת שחרורם מעול הכיבוש וכינון שלום צודק – כך ניאבק בכל דרך לגיטימית נגד הסדרת הכיבוש והאפרטהייד בחוק הישראלי.

עופר כסיף: גם אם ברור שהעבריין הנמלט לא מצוי בפוזיציה להחיל ריבונות אפילו על הטוויטר של הבן שלו, עצם העמידה של נשיא אמריקני מאחורי תוכנית אפרטהיידיסטית היא עניין מטריד ומסוכן.

עופר כסיף: אסור לנו להניח שמדובר רק בתעמולה.

עופר כסיף: ובהקשר הזה, מילה לידידיי מכחול לבן: אתם יודעים שאפרטהייד הוא לא אינטרס ישראלי.

עופר כסיף: אפרטהייד הוא אסון שישחית עוד יותר ויפגע ויפצע ויהרוג בכולנו עוד יותר.

עופר כסיף: מה אתם נותנים לאנשיכם להתרוצץ ולדבר בעד אפרטהייד – בשביל לרצות את המתנחלים הקיצונים ביותר?

עופר כסיף: בשביל מנדט או שניים?

עופר כסיף: אל תלכו שולל אחרי הקנאים של הימין הקיצוני.

עופר כסיף: הסכנה גדולה.

עופר כסיף: קחו אחריות ואמרו "לא" לתוכנית הסיפוח והאפרטהייד של טראמפ את נתניהו.

עופר כסיף: לא לתוכנית הסיפוח, כן לשלום צודק ולמדינה פלסטינית לצד ישראל.

מאיר כהן: תודה רבה, אדוני.

מאיר כהן: תודה לך.

מאיר כהן: חברת הכנסת רויטל סויד, בבקשה.

מאיר כהן: אחריה – חבר הכנסת ג'אבר עסקאלה.

מאיר כהן: נמצא?

מאיר כהן: עסאקלה, סליחה.

מאיר כהן: פה?

מאיר כהן: אדוני.

רויטל סויד: אדוני היושב-ראש, השר, חבריי חברי הכנסת, נתניהו משך את בקשת החסינות וגם אמר שהוא נמצא בעיצומו של מהלך היסטורי ושאנחנו פה מתעסקים בזוטות.

רויטל סויד: אז בואו רגע נסתכל על המציאות ונראה: לא מהלך היסטורי ולא נעליים.

רויטל סויד: נתניהו הבין היטב שהוא עומד בפני הפסד בכנסת.

רויטל סויד: הוא העדיף למנוע מעצמו את ההתבזות.

רויטל סויד: הבכיינות שלו מביכה.

רויטל סויד: שום כלל לא נרמס.

רויטל סויד: הרוב הדמוקרטי פעל כהלכה, והכנסת עמדה לדון בהקדם האפשרי, כפי שהחוק עצמו מורה, בבקשת חסינות שנתניהו עצמו הגיש.

רויטל סויד: קרה רק דבר אחד: הכנסת סירבה לעמד מנגד ולהחריש.

רויטל סויד: נתניהו ניסה לחמוק ממשפט ונכשל – זו הכותרת הראויה להיום בבוקר.

רויטל סויד: מהכנסת יצאה היום אמירה חד-משמעית: כולם שווים בפני החוק.

רויטל סויד: גם ראש הממשלה.

רויטל סויד: ההתנהלות של הליכוד בשבועות האחרונים הייתה מבזה.

רויטל סויד: אחרי עשר שנים רצופות בשלטון הם מתמודדים לראשונה עם סיטואציה של אובדן השליטה ברוב, וזה פשוט מחרפן אותם.

רויטל סויד: איך אמר מיקי זוהר?

רויטל סויד: "רוב מקרי".

רויטל סויד: לא, זה לא רוב מקרי.

רויטל סויד: רבותיי, אין מילה אחרת מול התגובה שלהם, הסירוב המוחלט להתנהל בתוך הכללים הדמוקרטיים המקובלים, איומים חצופים ובוטים על היועץ המשפטי לכנסת והחרמה של הדיון היום.

רויטל סויד: לא מצמצנו ולא נרתענו מול הבריונות.

רויטל סויד: אנחנו מגשימים את מהותה של הדמוקרטיה על אפם ועל חמתם של הליכוד ושל נתניהו, כי זו חובתנו לאזרחים שבחרו בנו ולכלל אזרחי ישראל.

רויטל סויד: צריך גם לומר כמה מילים על ההצגה שמתרחשת מול עינינו בזירה המדינית, והיא קשורה בקשר הדוק ובל יינתק לדיון שמתקיים כאן היום ועכשיו.

רויטל סויד: היא מעידה על אובדן של כל רסן מצד ראש הממשלה.

רויטל סויד: חמישה שבועות לפני בחירות אנחנו נלך לצעדי סיפוח והחלת ריבונות חד-צדדיים?

רויטל סויד: זה לא בוצע לאורך 53 שנים.

רויטל סויד: זה לא אתם שאימצתם בהתלהבות כלפי ראש הממשלה שרון את הסיסמה "כעומק החקירה עומק העקירה"?

רויטל סויד: שכחתם איך אמרתם לברק ב-2001 – ולא בלי צדק – שאין לגיטימציה למשא ומתן על הסדרי קבע מול הפלסטינים רגע לפני הבחירות?

רויטל סויד: מה השתנה?

רויטל סויד: איך פתאום זה בסדר לעשות צעדים מדיניים חד-צדדיים רגע לפני ההליכה לקלפי?

רויטל סויד: ועל הדרך – לא לשכוח – להלבין שלושה תיקים פליליים.

רויטל סויד: תגידו, השתגעתם?

רויטל סויד: אין שום רף מוסרי משותף לנו, אין שום רף מוסרי איתכם על – –

מאיר כהן: תודה רבה, גברתי.

רויטל סויד: – – כללי משחק בסיסיים ומוסכמים.

רויטל סויד: יותר משלוש שנים נמשכת הסאגה של העמדה לדין של נתניהו.

רויטל סויד: הגיע הזמן לחתוך.

רויטל סויד: די.

רויטל סויד: אנחנו מדינת חוק.

רויטל סויד: אזרחי ישראל יודעים סוף-סוף, מהבוקר, את המצב המשפטי של ראש הממשלה לאשורו.

רויטל סויד: הם יעשו את הבחירה שלהם בעוד חודש.

מאיר כהן: תודה רבה, גברתי.

רויטל סויד: בטוחני שהרוב ישלח את נתניהו לביתו ולמשפטו ויוציא את ישראל לדרך חדשה עם ממשלה של שינוי ושל תקווה.

מאיר כהן: תודה רבה, תודה רבה לך.

מאיר כהן: חבר'ה, אני מבקש להקפיד לדבר שלוש דקות.

מאיר כהן: אין הבדל בין ח"כ אחד לאחר.

מאיר כהן: חבר הכנסת ג'אבר עסאקלה, בבקשה, אדוני.

מאיר כהן: אחריו – חבר הכנסת עמר בר לב.

מאיר כהן: עמר נמצא כאן?

מאיר כהן: אדוני.

ג'אבר עסאקלה: אדוני היושב-ראש, חבריי חברי הכנסת, עסקת המאה כמובן מבטלת כל סיכוי להגיע לפתרון קבוע של הסכסוך הישראלי–פלסטיני.

ג'אבר עסאקלה: היא סוגרת את הדרך בפני משא ומתן לשלום אמיתי ובר-קיימא, סוגרת את הסיכוי לשתי מדינות ולמעשה מייצרת מציאות של קנטונים פלסטיניים, כשהשליטה בקרקע, בים וביבשה היא בידי ישראל.

ג'אבר עסאקלה: משא ומתן עושים עם הפלסטינים, לא עם ארצות הברית.

ג'אבר עסאקלה: ביבי נתניהו מקיים משא ומתן רציף עם טראמפ ולא עם הפלסטינים.

ג'אבר עסאקלה: הגיע הזמן לשבת על השולחן עם הפלסטינים ולנהל משא ומתן אמיתי עם כוונות להגיע להסדר.

ג'אבר עסאקלה: נתניהו כמובן בורח – בורח מהנושא של החסינות, בורח מהנושא של כתבי האישום, והוא בורח לארצות הברית דווקא.

ג'אבר עסאקלה: חביבי, תברח – אני יודע לאן?

ג'אבר עסאקלה: להרצליה.

ג'אבר עסאקלה: למה חייבים לברוח לוושינגטון?

ג'אבר עסאקלה: אני חושב שהגיע הזמן שמדינת ישראל, העם שחי בישראל – העמים שחיים בישראל יבואו חשבון עם נתניהו והוא יישפט כאחרון הרמאים ואחרון הגנבים בבתי משפט.

ג'אבר עסאקלה: נתניהו מתעתע בנו, מתעתע בכל המערכת.

ג'אבר עסאקלה: אנחנו יכולים לחלום, אולי, על ההפתעה הבאה שלו.

ג'אבר עסאקלה: ההפתעה הבאה שלו יכולה להיות אולי שיבקש מקלט מדיני איפשהו – אולי במקסיקו.

ג'אבר עסאקלה: כדאי לו.

ג'אבר עסאקלה: כדאי לו, כי הוא ישב בכלא.

ג'אבר עסאקלה: ואני אומר מילה אחת לחבריי מכחול לבן.

ג'אבר עסאקלה: אנשי כחול לבן, ההליכה ימינה והנפילה למלכודות שנתניהו טומן לכם כל הזמן לא יעזרו לכם.

ג'אבר עסאקלה: אתם צריכים להיות בעלי עמוד שדרה ולהגיד מה אתם חושבים על פתרון הסכסוך, לא לרוץ אחרי ביבי נתניהו כל הזמן ולא ליפול למלכודות שלו.

ג'אבר עסאקלה: אתם בעד סיפוח?

ג'אבר עסאקלה: אתם בעד תוכנית טראמפ?

ג'אבר עסאקלה: אז מה ההבדל בינכם לבין הליכוד, באמת?

ג'אבר עסאקלה: אני תוהה אם יש באמת הבדל מהותי אחד.

ג'אבר עסאקלה: אני אומר שאנחנו משתקים את המערכת, שממשלת ישראל וביבי נתניהו משתקים את הממשלה הזאת.

ג'אבר עסאקלה: האזרחים נמצאים תחת זרועו, והקשיים שהוא מטיל על האזרחים הפשוטים – רק הבוקר קיבלתי תמונה של קנס של 600,000 שקל שהוטל על תושב בכאבול, 600,000, על בנייה ללא היתר.

ג'אבר עסאקלה: זה מה שאנשים מצפים מכם, כחול לבן – לפתור את הסוגיות האלה, ולא לרוץ אחרי נתניהו ימינה וימינה וימינה.

ג'אבר עסאקלה: תודה רבה.

מאיר כהן: תודה רבה, אדוני.

מאיר כהן: תודה רבה.

מאיר כהן: לפני שחבר הכנסת עמר בר לב עולה – הודעה שלי לפרוטוקול הכנסת, גברתי המזכירה.

מאיר כהן: הממשלה מחרימה את הדיון הזה.

מאיר כהן: על פי תקנון הכנסת צריך להיות כאן שר תורן.

מאיר כהן: אני לא מפסיק את הדיונים, למרות ההחרמה של השר.

מאיר כהן: אני מבקש מהמזכירות בכל זאת לנסות לדבר עם הממשלה כדי שתשלח שר תורן.

מאיר כהן: בכל מקרה הדיון יימשך.

מאיר כהן: אדוני, בבקשה.

יזהר שי: אדוני, האם הממשלה עוברת על החוק או רק על התקנון?

קריאה: תקנון.

עמר בר-לב: אדוני היושב-ראש, קשה להם.

עמר בר-לב: תראה את הכיסאות הריקים כאן.

עמר בר-לב: קשה להם.

עמר בר-לב: אבל אתה יודע מה, אדוני היושב-ראש?

עמר בר-לב: הם צריכים להתחיל להתרגל למצב שבו הם יהיו במיעוט אחרי הבחירות הבאות.

עמר בר-לב: אבל הדרך שבה הם בחרו להחרים את המליאה – באמת לא מתאים לאופוזיציה.

עמר בר-לב: אז אתה יודע מה הם יאמרו, אדוני היושב-ראש – אני אומר את זה גם לחברי הכנסת החדשים כאן: הם יגידו שבכנסת התשע-עשרה האופוזיציה, שבה אנחנו היינו, החרימה את המליאה.

עמר בר-לב: אבל אז – אתה זוכר, אתה היית אז בקואליציה – הסיבה שהחרמנו את המליאה הייתה בגלל סעיף 98 שיושב-ראש הכנסת החליט להעביר – סעיף 98, סעיף דרקוני שלא מאפשר – –

מאיר כהן: שולחן היועצים של כחול לבן, אני מבקש שם שקט, שומעים אתכם עד לכאן.

מאיר כהן: אנא מכם.

מאיר כהן: בבקשה.

מאיר כהן: סליחה, אדוני.

עמר בר-לב: – – לאופוזיציה לומר את דברה.

עמר בר-לב: זה לא המצב היום, והגיע הזמן שחברי הכיסאות הריקים יתרגלו להיות חלק מהאופוזיציה ולהיאבק במאבק שבכל דמוקרטיה אופוזיציה ראויה צריכה להיאבק.

עמר בר-לב: לעצם העניין, לגבי השמועה שראש הממשלה הגיש מכתב ליושב-ראש הכנסת להסיר את חסינותו – למה אני אומר "שמועה"?

עמר בר-לב: כי למיטב ידיעתי הוא כתב את זה בפייסבוק.

עמר בר-לב: כמה דברים ראש הממשלה – – –

אברהם (אבי) ניסנקורן: הוא הגיש.

עמר בר-לב: הוא הגיש?

אברהם (אבי) ניסנקורן: זה הוגש.

עמר בר-לב: לא, כי יושב-ראש הכנסת לא – – –

אברהם (אבי) ניסנקורן: יושב-ראש הכנסת הגיש לי מכתב.

עמר בר-לב: הגיע?

עמר בר-לב: יש מכתב?

עמר בר-לב: נרגעתי.

עמר בר-לב: אז ראשית, נרגעתי שיש באמת מכתב.

עמר בר-לב: ואתם יודעים מה?

עמר בר-לב: על זה אני רוצה דווקא לברך את ראש הממשלה, כי כל הנושא של החסינות לא יועד להגן על חבר כנסת, ובוודאי לא על ראש ממשלה, שכנגדו מוגשים שלושה כתבי אישום, שאחד מהם על הפרת אמונים ואחד מהם על שוחד.

עמר בר-לב: ולכן, מראש לא היה ראוי שיבקש בקשה לחסינות, ולכן טוב שהוא חסך את זה מאיתנו.

עמר בר-לב: אני מציע לחבר הכנסת חיים כץ, אולי, ללכת בעקבות ראש הממשלה ולהסיר גם הוא את בקשת החסינות שלו.

עמר בר-לב: מה שצריך לקרות עכשיו הוא שהיועץ המשפטי יעמוד בדבריו שלו – שאמר שברגע שתוסר החסינות או הבקשה לחסינות, באותו רגע הוא יגיש את כתבי האישום, יגיש אותם לבית הדין והמשפט ייפתח.

עמר בר-לב: אני מאוד מקווה שבשעות הקרובות, אולי בימים הקרובים, היועץ המשפטי לממשלה באמת יעשה את זה ובעקבות זה ייפתח המשפט.

עמר בר-לב: אתם יודעים מה, חבריי חברי הכנסת?

עמר בר-לב: עוד לפני הבחירות – שאזרחי מדינת ישראל שבאים לבחור ב-2 במרץ יראו בעיניים את ראש הממשלה מגיע לבית משפט שפותח את הדיון בהאשמות כנגדו.

עמר בר-לב: תודה רבה.

מאיר כהן: תודה רבה, אדוני.

מאיר כהן: חבר הכנסת אבי ניסנקורן, בבקשה, הודעה מיושב-ראש הוועדה.

מאיר כהן: אחריו – חבר הכנסת יוסף ג'בארין.

אברהם (אבי) ניסנקורן: בהודעה שמסרתי לפני זמן קצר נפלה טעות בשמו של חבר הכנסת מטעם סיעת חד"ש בוועדת הכנסת.

אברהם (אבי) ניסנקורן: חבר הוועדה יהיה עופר כסיף.

מאיר כהן: תודה רבה.

מאיר כהן: חבר הכנסת ג'בארין, בבקשה, ואחריו – חברת הכנסת מרב מיכאלי.

מאיר כהן: שלוש דקות, אדוני.

יוסף ג'בארין: כבוד היושב-ראש, חבריי חברי הכנסת, ראשית, אני חושב שאחרי שנמשכה באופן פורמלי בקשת החסינות של ראש הממשלה, אני רוצה לקרוא ליועץ המשפטי לממשלה להגיש עוד היום את כתב האישום לבית המשפט, כדי שהמשפט ההיסטורי הזה יתחיל את מהלכיו.

יוסף ג'בארין: ראש הממשלה מדבר על מהלך היסטורי היום בערב.

יוסף ג'בארין: אני רוצה להגיד לכם שהחלק ההיסטורי ביום הזה כבר נעשה כאשר בפעם הראשונה בתולדות המדינה ראש ממשלה מכהן – עוד בממשלת מעבר, אבל ראש ממשלה מכהן – מוגשים כנגדו כתבי אישום חמורים ביותר על שוחד, מרמה והפרת אמונים.

יוסף ג'בארין: ואני רוצה להגיד לכם גם שבמדינה מתוקנת ראש ממשלה כזה היה צריך להפסיק את ביקורו בארצות הברית לאלתר ולחזור לארץ, שכן אין לו שום מנדט, לא ציבורי, לא מוסרי ולא משפטי, לנהל עסקאות עם ראש סניף הליכוד בבית הלבן, הנשיא טראמפ.

יוסף ג'בארין: ואם אנחנו מדברים על עסקאות, חברים, בדרך כלל עסקה זה עסקה בין שניים, ולכן אין כאן עסקה; יש כאן מילה מכובסת לקנוניה בין ראש המפלגה השלטת בישראל כיום, המושחת נתניהו, לבין ראש סניף הליכוד בבית הלבן.

יוסף ג'בארין: הפלסטינים אפילו לא הוזמנו לשיחות הללו, ולכן אם מדברים על עסקה, צריך לחשוב רק במונחים של הקהילה הבין-לאומית.

יוסף ג'בארין: רק כנס בין-לאומי בחסות האו"ם יוכל באמת להניב פתרון שהקהילה הבין-לאומית מסכימה עליו.

יוסף ג'בארין: אני רוצה להזכיר לכם, אם מדברים על הקהילה הבין-לאומית, שלפני קצת יותר משלוש שנים, ב-23 בדצמבר 2016, מועצת הביטחון, בהחלטה 2334, קבעה באופן מפורש שההתנחלויות הישראליות בשטחים הפלסטיניים הכבושים בגדה הן בלתי חוקיות בעליל, והיא קראה לפנות את ההתנחלויות הללו ולהקים מדינה פלסטינית בגבולות 67' לצד ישראל.

יוסף ג'בארין: כל מה שלא מבטיח את הקונסנזוס הבין-לאומי הזה דינו כישלון.

יוסף ג'בארין: דינו כישלון.

יוסף ג'בארין: ואני גם רוצה להגיד לכם, אם מישהו מדבר על סיפוח של אולי יותר משליש מהגדה המערבית, סיפוח בלתי חוקי בעליל, אז בגדה יש מיליוני פלסטינים ובעזה יש עוד 2 מיליון, אז הפתרון היחידי שאפשר לחשוב עליו זה פתרון של שתי מדינות בגבולות 67', או של מדינה אחת דמוקרטית שבה לכולם זכות הצבעה שווה.

יוסף ג'בארין: זה האתגר האמיתי.

מאיר כהן: תודה לך, תודה רבה.

מאיר כהן: חברת הכנסת מרב מיכאלי.

מאיר כהן: חברת הכנסת מיכאלי.

מרב מיכאלי: באה, באה.

מאיר כהן: קחי את זמנך, הכול בסדר.

מאיר כהן: אחריה – חבר הכנסת ישראל אייכלר.

מאיר כהן: אני רואה שהוא לא נמצא.

מאיר כהן: בבקשה, גברתי.

מרב מיכאלי: תודה, אדוני.

מרב מיכאלי: חברותיי וחבריי, להצבעה של היום יש ממד סמלי.

מרב מיכאלי: הרבה יותר מדי שנים, ממש, יותר מעשר, למעשה, הצליח בנימין נתניהו לייצר רוב שהפך לרוב אוטומטי לחוקים ולמהלכים שהזיקו למדינת ישראל ולאזרחים שלה ולאזרחיות שלה וסיכנו ומסכנים את הביטחון שלה.

מרב מיכאלי: הקואליציה הימנית-מתנחלית-דתית הזאת ניצלה באופן קבוע את הרוב שלה להעביר חוקים שחיזקו את החזקים והחלישו את החלשות והחלשים, חוקים שהגנו על מושחתים והפקירו את אלו שנעשה להם עוול.

מרב מיכאלי: הם השתמשו ברוב הזה כדי להעביר חוקים גזעניים, חוקים מפלים, חוקים משסעים ומפלגים, חוקים שפגעו באזרחיות והאזרחים בישראל ובחברה הישראלית כולה.

מרב מיכאלי: במקום להשתמש בכוח שלהם כדי להביא לישראל ביטחון ושלום, הם הצביעו שוב ושוב בעד חוקים שהפכו את ישראל ליותר מתבדלת, יותר מתנחלת, יותר תוקפנית ופחות, הרבה הרבה פחות, בטוחה.

מרב מיכאלי: אבל עכשיו כבר אין להם רוב, ותכף יהיו בחירות, ואחרי הבחירות יהיה לנו רוב, ואנחנו נשתמש ברוב הזה כדי להפוך את מדינת ישראל למה שמגילת העצמאות שלה מבטיחה שהיא תהיה: מדינה עם שוויון.

מרב מיכאלי: אנחנו נעביר כאן חוקים של שוויון; אנחנו נעביר כאן חוקים של חופש דת וחופש לשון; אנחנו נעביר כאן חוקים של שוויון מגדרי, חוקים שמאזנים את האפליה נגד חלק מאוכלוסיית מדינת ישראל; אנחנו נעביר כאן חוקים שנותנים זכויות חברתיות-כלכליות לאזרחיות והאזרחים שכל כך משוועות ומשוועים להם.

מרב מיכאלי: ואנחנו נעביר כאן חוקים שיהפכו את ישראל למדינה שוחרת שלום, כי הביטחון האמיתי של מדינת ישראל טמון בכך שהיא תצליח לייצר בריתות של שלום עם השכנות והשכנים שגם הם וגם אנחנו כל כך זקוקות וזקוקים להם.

מאיר כהן: תודה רבה, גברתי.

מאיר כהן: חבר הכנסת ישראל אייכלר – לא נמצא; חברת הכנסת אורלי לוי אבקסיס – מוותרת.

מאיר כהן: חברת הכנסת יעל גרמן, בבקשה.

יעל גרמן: תודה רבה לך, אדוני היושב-ראש.

יעל גרמן: חבריי וחברותיי, אין מילים לבטא את ההרגשה לנוכח הגוש שנעדר מן המליאה.

יעל גרמן: למעשה, הריק הזה, הריקנות הזאת, מבטאת את כל מה שרקוב בשלטון הנוכחי ומבטאת את הצורך שלנו להחליף אותו.

יעל גרמן: איזה מין מסקנה זו לא להגיע לדיון מפני שיודעים מראש שיפסידו בו?

יעל גרמן: הרי אנחנו יושבים למעלה מארבע שנים באופוזיציה, רואים חוק אחרי חוק שאנחנו חושבים שהם גרועים, ואנחנו יודעים שנפסיד.

יעל גרמן: מעולם, אדוני היושב-ראש, לא עלה על דעתנו להחרים ישיבה – לא כאשר הביאו את חוק ההמלצות; לא כאשר הביאו את חוק המרכולים; לא כאשר הביאו את חוק המצלמות, שלשמחתנו לא עבר; את חוק היועמ"שים הנורא והאיום; לא כאשר לא קיבלו את ההצעה שלנו לגבי חוק הלאום – להכניס בו את המילה "שוויון".

יעל גרמן: בכל פעם היינו בוועדות, במליאה, נלחמנו, עלינו לכאן, הבענו את דעתנו – וידענו שנפסיד.

יעל גרמן: איזה מין יחס זה?

יעל גרמן: מה זה הדבר הזה?

יעל גרמן: איזו תפיסה של דמוקרטיה?

יעל גרמן: האם הדמוקרטיה היא רק כאשר עושים מה שאנחנו רוצים, וכאשר יש רצון למישהו אחר – לא רוצים לשמוע אותו?

יעל גרמן: כן, זה קל מאוד, ואולי גם לא מבייש.

יעל גרמן: אבל כן מבייש.

יעל גרמן: אני רוצה לומר לכם, אנשי הגוש – וזה לא רק הליכוד, זה כל הגוש שעשה יד אחד בחוסר כבוד למליאה ולעצמו ולא נמצא כאן כדי לשמוע אותנו – אני רוצה לומר לכם: זמנכם עבר.

יעל גרמן: זאת ההוכחה שהשלטון עלה לכם לראש, שאתם מנצלים אותו לרעה.

יעל גרמן: והגיע הזמן אולי שתשבו קצת על ספסלי האופוזיציה, כדי להגיע לפרופורציות ולהבין מה זאת באמת דמוקרטיה.

מאיר כהן: תודה רבה, גברתי.

מאיר כהן: אני מציין לפרוטוקול שפנינו למזכירות הממשלה ומזכירות הממשלה הודיעה שהם לא ישלחו שר תורן.

קארין אלהרר: באמת?

מאיר כהן: כן.

קארין אלהרר: – – –

מאיר כהן: חבר הכנסת אחמד טיבי, ואחריו – חבר הכנסת סעיד אלחרומי.

מאיר כהן: אחמד, אתה נוסע לחו"ל?

מאיר כהן: אתה נראה לי נפרד.

מאיר כהן: הכול בסדר?

אחמד טיבי: – – – כל כך יפה.

מאיר כהן: מנופף בידו – – –

אחמד טיבי: אדוני היושב-ראש, היום קמנו למציאות חדשה: מתברר שהדמוקרטיה נשארה ללא סלע קיומנו.

אחמד טיבי: זהו יום שחור, יום עצוב לדמוקרטיה.

קארין אלהרר: ללא אבן יסוד.

מיכל (מיקי) חיימוביץ': אבן יסוד, אבן יסוד של הדמוקרטיה.

אחמד טיבי: אבן יסוד.

אחמד טיבי: הייתה ואיננה עוד.

אחמד טיבי: צר לי על כך.

אחמד טיבי: אני משתתף בצערו של אבי הדמוקרטיה המודרנית, שמשכנו עבר מבלפור לבית המשפט המחוזי, והוא יהיה שם אורח מתמיד, נוסע מתמיד.

אחמד טיבי: איך מתנהג האיש הזה?

אחמד טיבי: איך הוא חושב לעשות מהליכים דמוקרטיים, חוקיים וחוקתיים פלסטלינה, פנדולום – פעם ככה, פעם ככה?

אחמד טיבי: אבל איך משתף איתו פעולה הנשיא ההוא ערב הדחה, ומתערב באופן בוטה בבחירות?

אחמד טיבי: לא רק מציג תוכנית שהיא נייר עמדה של מועצת יש"ע, so called, אלא מתערב בתזמון הצגת התוכנית בזמן קיום הדיון על הקמת ועדת הכנסת והחסינות.

אחמד טיבי: דבר כזה עוד לא היה.

אחמד טיבי: שני שותפים ל-joint venture מזן משותף של חשודים, של אנשים שחוששים לעתידם – אחד בנשיאות והשני בכס ראש הממשלה – אבל לא רק כי ראש הממשלה היוצא בנימין נתניהו חושש להיכנס לכלא, ולכן הוא נאבק.

אחמד טיבי: תראו איזה מחזה מביש: בעסקת המאה של טראמפ – ככה קוראים לה – היעדר המילה "שלום" הוא לא מקרי, כי אין כאן שלום.

אחמד טיבי: שלום ישראלי-פלסטיני עושים בין פלסטינים לישראלים, לא בין בנימין נתניהו לבני גנץ, לא בין טראמפ לבנימין נתניהו.

אחמד טיבי: וטוב עשו הפלסטינים, מהילד הקטן ביותר עד נשיא, שאמרו "לא" לקנוניה הזאת, שמטרתה לרסק את החלום הפלסטיני.

אחמד טיבי: (אומר דברים בשפה הערבית, להלן תרגומם: עסקת המאה לא תעבור.

אחמד טיבי: הכיבוש יכול להכביד על ירושלים ועל מסגד אל-אקצא.

אחמד טיבי: הכיבוש יכול לספח את בקעת הירדן וטראמפ יכול להציג את עסקת המאה, אבל לעולם לא יוכלו, לא הנאשם נתניהו ולא המועמד להדחה טראמפ, לבטל את שאיפותיו ואת חלומותיו של העם הפלסטיני.

אחמד טיבי: טראמפ ונתניהו, יש לי מסר בעבורכם מילדי העם הזה: לא תצליחו, כשם שאחרים לא הצליחו, להדיר את זכויות העם הפלסטיני, אפילו אם תרכבו על הסוס הגבוה ביותר שלכם.

אחמד טיבי: )

מאיר כהן: תודה רבה, אדוני.

מאיר כהן: סעיד אלחרומי, בבקשה, אדוני, ואחריו – עאידה תומא סלימאן.

סעיד אלחרומי: כבוד היושב-ראש, חבריי חברי הכנסת, המופע בבית הלבן שהתחיל אתמול ויימשך היום בערב נועד לדבר אחד בלבד: להסיט את הדיון מנושאי הפנים, מהשחיתות של ראש הממשלה לסוגיה שתהיה בעצם העניין העיקרי שבו ייאחז ראש הממשלה בחודש הקרוב במערכת הבחירות.

סעיד אלחרומי: כל בר-דעת יודע שההכרזה על תוכנית טראמפ לא תשנה כלום, והיה אפשר להכריז עליה לפני שישה חודשים וגם אחרי שישה חודשים, כי שום דבר לא ישתנה.

סעיד אלחרומי: השאלה הנשאלת: למה המפלגה הגדולה, שמתיימרת להחליף את ביבי, משתפת פעולה במופע הנלוז הזה.

סעיד אלחרומי: זה גול עצמי של בני גנץ, ששיחק לידיו של ביבי ונפל לבור שגררו אותו אליו.

סעיד אלחרומי: אבל אני אלך לכיוון שלשמו התכנסנו, רבותיי.

סעיד אלחרומי: מוטב היה לנו כחברי כנסת, למליאת הכנסת, להקים את ועדות הכנסת מזמן.

סעיד אלחרומי: הכנסת ויתרה כבר מספר רב של חודשים על תפקידה העיקרי: לבקר את הממשלה.

סעיד אלחרומי: חברי הממשלה, ממשלת הימין הקיצוני, בעצם גררו אותנו, וגרר אותנו נתניהו, לבחירות בפעם השלישית, אבל בזמן הזה הם מתנהלים כממשלה; בזמן הזה הם מקבלים החלטות המשפיעות על אורח חייהם של תושבי המדינה.

סעיד אלחרומי: אנחנו כחברי כנסת נתנו לזה להימשך.

סעיד אלחרומי: הדיון היום היה צריך להתקיים לפני כמה חודשים.

סעיד אלחרומי: ולא רק ועדת כנסת, רבותיי; גם ועדת חינוך צריך להקים, גם ועדת פנים צריך להקים ואת שאר הוועדות החשובות.

סעיד אלחרומי: כבר שנה וכמה חודשים שום דבר לא זז, אין ביקורת על משרדי הממשלה – חברי הכנסת לא מבקרים את הממשלה על מה שהיא מבצעת ועל העבודה היום-יומית שלה.

סעיד אלחרומי: אני אתן לכם רק טעימה אחת ממה שהיא עושה: בחודשים האחרונים היא מקדמת תוכנית גזענית, שנקראת "תוכנית הקרוואנים בנגב", של עקירת יישובים בכוח ואכלוס התושבים בעיירות הקיימות בקרוואנים – תארו לעצמכם, בקרוואנים זמניים – וכל זה מתחת לרדאר, בזמן שאנחנו מתעסקים בשחיתות של ביבי או במלחמה על אם יש חסינות או אין חסינות.

סעיד אלחרומי: רבותיי, ביבי ילך לבית המשפט, אבל השאלה הנשאלת בצד של המרכז-שמאל היא אם הוא יתעלה על עצמו וילך לכיוון של שינוי גדול ב-2 במרץ.

סעיד אלחרומי: המפלה של 24 השעות האחרונות לא מבשרת טובות.

סעיד אלחרומי: תודה.

מאיר כהן: תודה לך, אדוני.

מאיר כהן: תודה רבה.

מאיר כהן: חברת הכנסת עאידה תומא סלימאן, ואחריה – חבר הכנסת אוסאמה סעדי.

עאידה תומא סלימאן: כבוד היושב-ראש, יש סמליות רבה בקשר הכרונולוגי בין הדיון הזה ובין מה שיקרה בוושינגטון אחרי הצוהריים.

עאידה תומא סלימאן: נתניהו משך את בקשת החסינות לאחר שהבין שלא תהיה לו חסינות, לאחר שהבין שאין לו רוב ושהוא יעמוד מול בית המשפט ויצטרך לשלם את המחיר על מעשיו, אבל באותו זמן הוא עסוק ומנסה לתפור סביבו תחליף ולהגיד שהוא עוסק באירוע היסטורי.

עאידה תומא סלימאן: אומנם זה נכון שהתזמון הזה, מטרתו לשנות את השיח המתקיים בתקשורת הישראלית, ואפשר לחשוב עליו כספין פוליטי בזמן בחירות, אבל אסור לנו ליפול למלכודת הזו ולחשוב שהעניין הוא רק עניין של ספין תקשורתי או עניין של מערכת בחירות, או גם כן עניין פרסונלי של נתניהו שמנסה להציל את עצמו.

עאידה תומא סלימאן: כל הסימנים היו ברורים כבר בשנתיים האחרונות: יש תיאום אידיאולוגי, מעבר לתיאום הפוליטי, ושותפות של אינטרסים בין ממשלת הימין ההתנחלותי בהנהגת נתניהו לבין הנשיא של ארצות הברית טראמפ.

עאידה תומא סלימאן: היה ברור שלאורך ההיסטוריה ארצות הברית אף פעם לא הייתה ניטרלית בעניין הכיבוש הישראלי של העם הפלסטיני ושל האדמות הפלסטיניות ותמיד תמיד תמכה בממשלות ישראל.

עאידה תומא סלימאן: אבל הפעם היה תזמון משונה – גם תמיכה על בסיס אינטרסים של ארצות הברית באזור וגם אידיאולוגיה מותאמת בדיוק.

עאידה תומא סלימאן: טראמפ, שמאמין בימין המשיחי ורואה בדיוק את מה שנתניהו חושב על ארץ ישראל הגדולה, ממשיך את צעדיו ביישום עסקת המאה, ואני לא אומרת הכרזה על עסקת המאה.

עאידה תומא סלימאן: עסקת המאה כבר מיושמת כשנה וחצי, החל במעבר השגרירות, הכרה בירושלים כאילו המזרחית כחלק מבירת ישראל, המתקפה על אונר"א ועל עניין הפליטים הפלסטינים, הנתק וגירוש השגרירות הפלסטינית מוושינגטון.

עאידה תומא סלימאן: כל אלה צעדים שהובילו ליום הזה.

עאידה תומא סלימאן: אסור להסתכל על היום הזה רק כתרגיל פוליטי.

עאידה תומא סלימאן: זאת התחלה של עידן מאוד ברור של שליטת מדינת האפרטהייד.

עאידה תומא סלימאן: אבל חדשות טובות אני אגיד לכם: כמה שישתפו פעולה עם המדיניות הזאת, בסוף כן יסתיים הכיבוש, ויצטרכו לדבר עם העם הפלסטיני.

מאיר כהן: תודה לך.

מאיר כהן: אוסאמה סעדי, בבקשה, אדוני, ואחריו – אלעזר שטרן.

אוסאמה סעדי: אדוני היושב-ראש, חבריי חברי הכנסת, ראש הממשלה ועכשיו הנאשם בנימין נתניהו אמר על מה שקורה היום בכנסת "קרקס".

אוסאמה סעדי: ואני אומר לו מכאן: הקרקס האמיתי זה מה שאתה עושה עם החשוד השני טראמפ.

אוסאמה סעדי: מה שאתם עושים בארצות הברית ובבית הלבן זה הקרקס האמיתי, כי כאשר מדברים על תוכנית שלום, אדוני היושב-ראש – ואפילו הכותרת, אין בה לא שלום ולא שום דבר; מדברים על עסקה.

אוסאמה סעדי: וטראמפ, שהוא איש עסקים כושל, שהגיע אפילו לסף של פשיטת רגל, עכשיו רוצה לעשות עסקה אולטימטיבית, עסקת המאה, על חשבון העם הפלסטיני, ובנימין נתניהו הגדיל לעשות כשאמר: הזדמנות המאה.

אוסאמה סעדי: אז אני אומר להם: לא עסקת המאה ולא הזדמנות המאה, אלא מדובר על אסון שאנחנו, העם הפלסטיני, על כל פלגיו, על כל התנועות שלו, ההנהגה שלו, העם הפלסטיני בכל המקומות שהוא יושב בהם – בשטחים הכבושים משנת 67', הגדה המערבית ורצועת עזה וירושלים המזרחית, במחנות הפליטים – אנחנו, המיעוט הערבי הפלסטיני בתוך המדינה, כולנו מאוחדים בלהתנגד ולהיאבק באסון הזה שאדון טראמפ ונתניהו רוצים להפיל על העם הפלסטיני.

אוסאמה סעדי: אין שלום עם סיפוח.

אוסאמה סעדי: אין שלום עם התנחלויות.

אוסאמה סעדי: אין שלום בלי הקמת מדינה פלסטינית עצמאית, ריבונית, בגבולות 67'.

אוסאמה סעדי: ובנימין נתניהו, אתה גאלת אותנו מישיבות בשבוע הבא במשך שבוע ימים, ואת הבקשה שאתה הגשת, עכשיו אתה מסיר.

אוסאמה סעדי: אז אני מציע לך שתלך עוד צעד קדימה ותתפטר מראשות הממשלה, כי עכשיו מחכות לך כמה שנים טובות של המון דיונים.

אוסאמה סעדי: כאשר מדובר על כתבי אישום כאלה, אדוני היושב-ראש – זה משפט שיתנהל כמה שנים באופן רציף, ואתה לא יכול לנהל את ענייני המדינה ואתה לא יכול לשקול שיקולים ענייניים.

אוסאמה סעדי: ראינו שעכשיו, אחרי עשר שנים שאתה ראש ממשלה, פתאום אצה לך הדרך ואתה רוצה עכשיו לספח.

מאיר כהן: תודה רבה לאדוני.

אוסאמה סעדי: אני אומר לך, (אומר בערבית: השם שלה היה פלסטין, השם שלה יישאר פלסטין, פלסטין תנצח, ותקום מדינה פלסטינית עצמאית פלסטין שבירתה ירושלים הערבית.

אוסאמה סעדי: )

מאיר כהן: תודה רבה.

מאיר כהן: בבקשה, חבר הכנסת אלעזר שטרן – נמצא?

מאיר כהן: לא נמצא; חבר הכנסת יעקב טסלר – לא נמצא.

מאיר כהן: חבר הכנסת ניצן הורוביץ, אדוני, ואחריו – חברת הכנסת קארין אלהרר.

ניצן הורוביץ: אדוני היושב-ראש, חברי הכנסת, אני שמח היום לומר כאן, מעל דוכן הכנסת, שאף אחד במדינת ישראל לא נמצא מעל החוק, גם לא ראש הממשלה בנימין נתניהו, ואנחנו עדיין במדינת ישראל ולא מדינת ביביסטן.

ניצן הורוביץ: והניסיון המביש של ראש הממשלה לחבל בהליך המשפטי נגדו, בחקירות – אפילו העובדה שאנחנו מתייחסים אליה כמובנת מאליה שכבר יותר משנה אין מפכ"ל למשטרה, אין פרקליט מדינה, שכל המערכת המשפטית נמצאת תחת התקפה בגלל ההליכים הפליליים של ראש הממשלה – לפחות כאן, היום, זה נעצר.

ניצן הורוביץ: הוא משך את בקשת החסינות שלו לאחר שהתברר לו שלא יהיה כאן רוב לחסינות ושלא נאפשר לו לדרוס את ההליך המשפטי, ועכשיו יתייצב בבית המשפט לנהל את ענייניו.

ניצן הורוביץ: ברגע הזה צריך להגיד לנתניהו: שחרר אותנו.

ניצן הורוביץ: אדוני ראש הממשלה, שחרר את מדינת ישראל מלפיתת החנק המשפטית שלך.

ניצן הורוביץ: לך, פרוש לביתך, נהל את ענייניך הפליליים.

ניצן הורוביץ: אם תזוכה, תחזור – מה טוב; אם לא – תרצה את עונשך.

ניצן הורוביץ: תן לנו לנשום לרווחה, ואחרי יותר משנה של פקק פוליטי בגלל החקירות והאשמות נגדך – תקעת אותנו בפלונטר פוליטי; שחרר אותנו, שחרר את מדינת ישראל, נהל את ענייניך המשפטיים, אדוני היושב-ראש, כי נאשם בפלילים – שוחד, מרמה והפרת אמונים, שלושה תיקים פליליים כבדים – לא יכול לנהל את מדינת ישראל במקביל.

ניצן הורוביץ: לא יכול.

ניצן הורוביץ: זה לא רציני, זה לא לעניין.

ניצן הורוביץ: שחרר אותנו, נתניהו.

ניצן הורוביץ: לך לביתך.

ניצן הורוביץ: בזמן שאתה תלך ותנהל את ענייניך המשפטיים, אנחנו נתפנה כאן לעסוק בכל מה שהבית הזה לא עסק כבר יותר משנה: בחקיקה, בהעברת תקציב מסודרת, בהקמת ממשלה ראויה.

ניצן הורוביץ: הממשלה הזאת – צריך גם להגיד מילה בעניין הזה, המדיני – הממשלה הזאת, שאנחנו מקווים שבני גנץ יעמוד בראשה, אנחנו בסיעה החדשה, העבודה-גשר-מרצ, נרצה להיות חלק ממנה, מהממשלה הזאת, לקחת את הממשלה ואת מדינת ישראל לתהליך שלום אמיתי, לתהליך שלום בין שני העמים שחולקים את הארץ הזאת, כדי להביא לנו שלום וביטחון – כל מה שנתניהו לא עשה ולא הביא.

ניצן הורוביץ: הנאשם נתניהו צריך לפרוש, להתפטר, לשחרר אותנו מלפיתתו, ואנחנו צריכים לצאת לדרך חדשה של שלום ושל ביטחון ושל יציבות וצדק חברתי.

ניצן הורוביץ: אני רואה ביום הזה כאן הזדמנות בסך הכול לשחרר ולצאת לדרך חדשה.

ניצן הורוביץ: אני חושב שזה מה שהרוב הגדול מאוד של אזרחי ישראל רוצים; כן, אפילו תומכי הליכוד ובנימין נתניהו מבינים.

ניצן הורוביץ: זהו, זמנך עבר.

ניצן הורוביץ: שחרר.

ניצן הורוביץ: תודה.

מאיר כהן: תודה רבה, אדוני.

מאיר כהן: חברת הכנסת קארין אלהרר, גברתי – מוותרת; חבר הכנסת יועז הנדל – לא נמצא.

מאיר כהן: חבר הכנסת ווליד טאהא, בבקשה, אדוני.

מאיר כהן: אחריו – חבר הכנסת איתן גינזבורג.

וליד טאהא: אדוני היושב-ראש, חברות וחברי הכנסת, בפעם המי-יודע-כמה מצליח ראש הממשלה בנימין נתניהו לרמות מדינה שלמה.

וליד טאהא: הפעם הוא עושה זאת באמצעות חברו הטוב טראמפ, שהתערב באופן גס בבחירות בישראל.

וליד טאהא: על התערבות מסוג זה באמריקה הייתה פרשה גדולה.

וליד טאהא: שני האישים האלה, טראמפ ונתניהו, מתכוונים להכריז היום על תוכנית שתביא אסון לכל עמי האזור.

וליד טאהא: מהלכים היסטוריים לא עושים מנהיגים מושחתים.

וליד טאהא: מהלכים היסטוריים לא עושים מנהיגים מושחתים.

מאיר כהן: חבר הכנסת ניצן הורוביץ, בבקשה, שקט.

מאיר כהן: זה מפריע.

וליד טאהא: צעדים היסטוריים עושים מנהיגים דגולים – ושני אלה הם לא.

וליד טאהא: במהלך כל תקופת כהונתו הצליח בנימין נתניהו להעמיק את השסעים בתוך החברה הישראלית, בין כל מרכיבי החברה ללא יוצא מן הכלל.

וליד טאהא: הוא תמך בהתמדה בחוקים גזעניים כנגד החברה הערבית והסית באופן פרוע כנגדה.

וליד טאהא: הגיע הזמן שהאיש הזה יסיים את מסע האימים ואת שיטות ההונאה שהוא מנהיג כלפי מדינה שלמה.

וליד טאהא: ההכרזה על תוכנית ההונאה שיעשו היום, דווקא ביום זה שהכנסת בוחרת ועדת כנסת, הינה ההונאה של המאה ולא התוכנית של המאה.

וליד טאהא: תודה רבה.

מאיר כהן: תודה רבה, אדוני.

מאיר כהן: חבר הכנסת איתן גינזבורג, בבקשה.

מאיר כהן: אחריו – חבר הכנסת יאיר גולן.

מאיר כהן: בבקשה, אדוני.

איתן גינזבורג: תודה רבה, אדוני היושב-ראש.

איתן גינזבורג: חבריי חברי הכנסת, מה שקורה היום במליאה הוא לא דבר משמח.

איתן גינזבורג: חצי המליאה הריק ממחישה עד כמה מפלגה שהתרגלה לכוח לא יכולה יותר לשאת הפסד בהצבעה על הקמת ועדת כנסת.

איתן גינזבורג: הם שכחו מהי דמוקרטיה, מהם כללי המשחק, מה המהות של המקום הזה.

איתן גינזבורג: את חברי הכנסת של הליכוד אולי אפשר להבין, בגלל הסיפור של המנהיג שלהם, אבל מה עם חברי הכנסת של יתר המפלגות בצד השני של המשכן הזה?

איתן גינזבורג: מה קורה עם כל אותן מפלגות אידיאולוגיות?

איתן גינזבורג: איבדתן את זהותכן.

איתן גינזבורג: כבר שנה שאתן מריונטות בידיו של מפעיל תיאטרון הבובות נתניהו.

איתן גינזבורג: בהצגה של נתניהו, הוא במרכז העלילה; היא עוסקת בו אישית.

איתן גינזבורג: הוא גם השחקן הראשי, התסריטאי, המפיק והבמאי שלה, ואתם שנה ניצבים בהצגה שלו.

איתן גינזבורג: ואני שואל: עד מתי?

איתן גינזבורג: אתם משרתים אינטרס אישי ושוכחים את הסיבה שלשמה נבחרתם, את הסיבה שאתם מתמודדים בבחירות.

איתן גינזבורג: נגד נתניהו יוגש כתב אישום באישומי שוחד, מרמה והפרת אמונים, וגם אתם, חברי הכנסת, יודעים שלאזרחי ישראל מגיע ראש ממשלה שלא נאשם בפלילים אלא צח, נקי וישר, ראש ממשלה שיתעסק באזרחים עצמם.

איתן גינזבורג: וביחס לנתניהו – הוא טוען לקרקס.

איתן גינזבורג: הוא, שבציניות הוביל אותנו פעמיים לבחירות רק בגלל מצבו המשפטי כדי לדחות שימוע, כדי להימנע מהגשת כתב אישום, שחיכה ליום האחרון כדי להגיש חסינות אחרי שאמר שהוא לא יעשה את זה, והחליט למשוך אותה גם ברגע האחרון, הוא מקרקס את המדינה ואת הכנסת ואת הדמוקרטיה הישראלית כבר שנה שלמה.

איתן גינזבורג: עכשיו הוא יטען לרדיפה אישית, לרדיפה אובססיבית.

איתן גינזבורג: הוא ביקש שנדון בחסינות, והוא מושך אותה, והוא גם קובע שההליך לא הוגן.

איתן גינזבורג: אז עכשיו הוא מגייס, כמו בבחירות קודמות, תהליכים מדיניים חודש לפני הבחירות כדי שזה ישרת אותו.

איתן גינזבורג: הוא זה שהטיף לפרס על זה שנסע לקלינטון; הוא זה שהטיף לאולמרט ואמר שהוא בחר לקדם – אהוד אולמרט בחר לקדם יוזמה מדינית, ובחר לפרסם אותה בעיתוי מדויק רק כדי להסיח את דעת הציבור מהחקירות שלו.

איתן גינזבורג: זה בדיוק מה שקורה היום על ידי בנימין נתניהו, זה בדיוק מה שהוא עושה לנו.

איתן גינזבורג: הגיע הזמן שנתניהו ישחרר אותנו.

איתן גינזבורג: די, נתניהו, די.

איתן גינזבורג: שחרר את ישראל, תן לה להתקדם.

איתן גינזבורג: הגיע הזמן לנבחרי ציבור שרואים את הציבור ושאכפת להם, ולא אנשים שמונעים רק מהאינטרס המשפטי שלהם.

איתן גינזבורג: תודה רבה, אדוני.

מאיר כהן: תודה רבה, אדוני.

מאיר כהן: חברת הכנסת סתיו שפיר, גברתי.

מאיר כהן: זה זמנך.

סתיו שפיר: – – –

מאיר כהן: סליחה, צודקת.

מאיר כהן: יאיר גולן, ולאחר מכן את.

מאיר כהן: בבקשה, יאיר גולן, אדוני.

מאיר כהן: לאחר מכן – סתיו שפיר.

מאיר כהן: בבקשה.

יאיר גולן: אדוני סגן היושב-ראש, כנסת חצי נכבדה, למרבה הצער, תוכנית טראמפ נחשפה בעיתוי בעייתי, מוזר, אפילו הייתי אומר חשוד, ועם זאת, יש בה בשורה חשובה שצריכה לגרום קורת רוח רגעית, לפחות רגעית בעיניי, לכל מחנה השלום – התוכנית שאולי, רק אולי, תהווה בסיס למשא ומתן, חוזרת ומאששת שלושה עקרונות חשובים, וחבל שאנשי הימין דווקא לא נמצאים פה.

יאיר גולן: העיקרון הראשון הוא מניעת שליטה ישראלית על מיליוני פלסטינים.

יאיר גולן: זה עיקרון חשוב, מהותי.

יאיר גולן: העיקרון השני הוא שהדרך למניעת השליטה עוברת בחלוקת הארץ.

יאיר גולן: זה עיקרון מהותי וחשוב.

יאיר גולן: העיקרון השלישי הוא חזרת ארצות הברית לעשייה מדינית ומעורבות של אמת באזור.

יאיר גולן: שלושת העקרונות האלה הם עקרונות חשובים ביותר לכל מי ששוחר שלום כאן במדינת ישראל.

יאיר גולן: אני מקווה כי השילוב המוצלח של העקרונות האלה ועם עשייה מאחוריהם יביא בסופו של דבר למשא ומתן ישיר עם הפלסטינים ומשא ומתן אזורי עם עמי האזור, ואם יש צורך גם בצעדים חד-צדדיים מצידה של ישראל – כל אלה למען תכלית אחת: ביסוסה של מדינת ישראל כמדינה דמוקרטית עם רוב יהודי מוצק, שבה כל אזרחיה חיים חיי חירות וביטחון ללא הבדלי דת, מגדר, מעמד, מוצא או מקום מגורים, ובא לציון גואל.

מאיר כהן: תודה רבה, אדוני.

מאיר כהן: ועכשיו חברת הכנסת סתיו שפיר, גברתי.

מאיר כהן: בבקשה.

סתיו שפיר: תודה רבה, אדוני.

סתיו שפיר: כנסת נכבדה, אנחנו אמורים להשתמש בחסינות הפרלמנטרית שלנו כדי לשמור על העם שאנחנו חלק ממנו, כדי להגן עליו, כדי להגן על האנשים החלשים ביותר בחברה ולמלא את השליחות שלנו.

סתיו שפיר: זאת הייתה לי זכות ענקית למלא את השליחות הזאת ולשרת את העם שלי בשבע השנים האחרונות מהכנסת, ולהיות משרת ציבור זה זכות שאין כדוגמתה.

סתיו שפיר: אני, בחסינות הפרלמנטרית שלי הולכת להשתמש גם היום כשאעשה עוד ביקור פתע בהוסטל שיש בו ילדים עם אוטיזם – אחד מסדרה של הרבה מאוד ביקורי פתע כאלה – –

מאיר כהן: שקט.

מאיר כהן: חברים.

סתיו שפיר: – – שלפעמים, כשאני נכנסת אליהם, אני נאלצת להזמין את המשטרה כדי שיתאפשר לי להיכנס ולהשתמש בחסינות למטרה הזאת, ולגלות מה קורה שם בפינות החשוכות ביותר, שרחוקות מעין הציבור, ולא סתם – שהממשלה מעדיפה להרחיק אותם מעין הציבור וששורה של חברות פרטיות שקיבלו לידיהם את הניהול של הטיפול באנשים המוחלשים ביותר בחברה רוצות להרחיק מהציבור.

סתיו שפיר: כי במקומות האלה אתם רואים את השכר העלוב שמרוויחים מטפלים ולא מצליחים לשרוד בעבודה; כי במקומות האלה אתם רואים איך סוגרים את האנשים החלשים ביותר בחדרים שלהם כי אין מספיק מטפלים ומאביסים אותם בסמי הרגעה כדי שישתקו.

סתיו שפיר: וכשזימנו את האנשים האלה, את החברות האלה, לוועדת השקיפות של הכנסת לפני שנה, גילינו שהחברות האלה גם מצליחות איכשהו לשלש את הרווח שלהן מכספי המיסים שלנו, שאמורים להגיע לשירותם של החוסים – לשלש את הרווח ולגרוף רווחים על חשבון הרווחה של האנשים הללו.

סתיו שפיר: כשהחברות האלה גילו שאנחנו לא יורדים להן מהגב, מזמנים אותן ודורשים תשובות, הן מאוד נלחצו, וככה גם משרדי הממשלה, כי היום כל המערכת הדמוקרטית שלנו עסוקה בזה שלא נדע, שלא נשאל שאלות ושלא נצליח לשנות את המצב, את המערכת הזאת – אדוני, אם אפשר.

מאיר כהן: כן.

מאיר כהן: חברים, אני מבקש שקט.

מאיר כהן: אני מבקש מכל חברי הכנסת שקט.

מאיר כהן: מי שרוצה לדבר, שיצא החוצה.

סתיו שפיר: את המערכת הזאת, שהפכה להיות המשרתת של מי שדואגים לטובתם האישית ולא של העם, בדיוק את המערכת הזאת אנחנו חייבים לשנות – את המערכת שהשתיקה את קולם של האזרחים, שהשתיקה את מטרותיה האמיתיות של מדינת ישראל לטובת טובתו האישית של בעל הכוח.

סתיו שפיר: וכדי לשנות מערכות כאלה וכדי למנוע את ההידרדרות העצומה של הדמוקרטיה הישראלית דרושים נחישות ואומץ מצד כל היושבים בבית הזה.

סתיו שפיר: את הקו האדום למי שעסוק בדרדור הדמוקרטיה היה ניתן להציב מזמן; היה ניתן להציב אותו בימין על ידי אמירה ברורה: מי שדואג לעצמו ולא לציבור לא יקבל את ההחלטות החשובות ביותר על חיינו, והיה ניתן להציב אותו בשמאל על ידי החלטה ברורה: מתאחדים ופועלים ביחד בשותפות, כי הדמוקרטיה והמדינה חשובות יותר מאיתנו.

סתיו שפיר: זה גילוי האחריות הבסיסי שנדרש מאיתנו כנבחרי ציבור, כמשרתי העם, שנדרש משומרי הסף, מהתקשורת, מכל בעלי האחריות והכוח ברגעים שבהם הדמוקרטיה הישראלית והחופש והחירות של אזרחי ישראל נמצאים בסכנה.

סתיו שפיר: ולכן ומהסיבה הזאת, גם את ההחלטה שלי בחודש האחרון בסופו של דבר לא היה כל כך קשה לקבל, משום שכשטובת המדינה נמצאת מולנו אנחנו מסוגלים לעשות הכול, וכך גם אנחנו חייבים להתייחס לעצמנו כאן.

סתיו שפיר: הכנסת הזאת – סליחה.

מאיר כהן: סליחה, רבותיי.

מאיר כהן: אנא מכם.

סתיו שפיר: אדוני, אם יורשה לי, דקה – – –

מאיר כהן: את כבר מדברת דקה יותר מהשלוש דקות.

מאיר כהן: אני מבין את המעמד ואני מאפשר לך עוד דקה.

מאיר כהן: בבקשה, גברתי.

סתיו שפיר: תודה לך.

מאיר כהן: בבקשה.

סתיו שפיר: אני חושבת שהכנסת הזאת שכחה הרבה פעמים את מי היא נועדה לשרת ומהי.

סתיו שפיר: עידן השחיתות עוד רגע מאחורינו, אבל אז תוטל עלינו המשימה האמיתית, הקשה אפילו יותר, והיא לבנות מחדש ולאחות מחדש את כל השברים – לאחות מחדש את השברים של מדינה שפורקה אל השבטים שבה ולבנות מתוכה חברה חזקה, שבה יהודים וערבים, דתיים, חילונים וחרדים מרגישים כולם שותפים לבניית החברה הישראלית, חלקים שווים תורמים זה לזה, מלמדים אחד את השני חמלה ושותפות ושואבים השראה מהערבוב התרבותי הזה ומהתפיסות השונות.

סתיו שפיר: אין שום בעיה לחלק ולתקן את הפערים האלו באמצעות מדיניות, העברת סמכויות לרשויות המקומיות בנושאי דת ומדינה ויצירת שותפות בנושאים הבוערים של המדינה.

סתיו שפיר: ישראל, אומת הסטרטאפ, אמורה להיות זאת שמסתכלת על העתיד, שמשתמשת בטכנולוגיה ובמשאבים שלה כדי לבנות אנרגיה ירוקה, כדי להבין שזה מה שישנה את סדרי הכוחות – גם כאן, במזרח התיכון – וזה מה שיה

סתיו שפיר: פוך אותנו למובילים ולא לנגררים, לכלכלה חזקה וטובה שמשרתת את אזרחיה ודואגת גם לבריאותם וגם לעתיד שלהם; מדינה שבה מערכת החינוך נועדה להיות הטובה ביותר בעולם, כזאת שבה כל אחד, ולא משנה איפה הוא נולד, זוכה לפוטנציאל שווה, ומדינה שבאמת שואפת לשלום – היא לא מחכה ליוזמות שמגיעות מעבר לאוקיינוס, אלא מציבה בעצמה את היוזמה, פונה לשותפות שלה, פונה לשכנות שלה ומובילה קדימה, מתוך דאגה לביטחון שלה, ובעיקר – מתוך דאגה לילדים שלה.

מאיר כהן: תודה רבה, גברתי.

סתיו שפיר: משפט אחרון, אדוני.

סתיו שפיר: הציונות היא היכולת להפוך את הבלתי-אפשרי לאפשרי.

סתיו שפיר: זה הדבר המרכזי שלפעמים נשכח פה.

סתיו שפיר: התקווה היא לא רק שם ההמנון שלנו.

סתיו שפיר: התקווה היא הדבר שאנחנו אמורים לעבוד כל יום, הכי קשה שאנחנו יכולים, כדי לגרום לכל אחד מאזרחי ישראל להאמין בו.

סתיו שפיר: תודה רבה לכם.

מאיר כהן: תודה רבה, גברתי.

מאיר כהן: תודה רבה לך.

מאיר כהן: חבר הכנסת צביקה האוזר – לא נמצא; חברת הכנסת מירב כהן – מוותרת.

מאיר כהן: חבר הכנסת אנטאנס שחאדה, אדוני, ואחריו – חבר הכנסת מנסור עבאס.

מאיר כהן: שלוש דקות, אדוני.

אנטאנס שחאדה: תודה רבה, אדוני.

אנטאנס שחאדה: אדוני היושב-ראש, חברי הכנסת, אני אתמקד בנאום הקצר הזה בחסינות, הונאת המאה וצביעות.

אנטאנס שחאדה: הישרדות אישית וחיסול כל האפשרות לשלום אמיתי בר-קיימא – אלה היו מטרותיו העיקריות של נתניהו כבר מ-2009 ועד היום.

אנטאנס שחאדה: הרי כולנו חשבנו שהסכנה המרכזית מקורה בשיטת נתניהו, שאומרת: הכה בערבים וזכה בחסינות.

אנטאנס שחאדה: לא חשוב איפה הערבים נמצאים – בתוך גבולות ישראל, בשטחים הכבושים או במדינות ערב – העיקר להכות בערבים.

אנטאנס שחאדה: נתניהו משוכנע שזה הקלף החזק והמרכזי שלו ושל הימין הפשיסטי.

אנטאנס שחאדה: הפחד שהוא זורע בקרב תומכיו, מצביעיו ושותפיו לבלוק הימין מפני ממשלה עם ערבים או מפני הצבעה של הערבים, או אפילו רק מפני הימצאותם של הערבים – הכול כדי לשרוד, כדי להישאר בשלטון, כדי לגייס 61 חברי כנסת לחסינות ולחמוק ממשפט.

אנטאנס שחאדה: כולנו חשבנו שזאת הסכנה האמיתית, אבל לצערנו מה שמתחולל בימים האחרונים, מאז החל – אדוני היושב-ראש, אני כמעט לא שומע את עצמי.

מאיר כהן: חברים, במיוחד שולחן היועצים של מפלגת כחול לבן, אנא מכם, תפסיקו עם זה.

מאיר כהן: אנשים לא יכולים לדבר כאן – חברי הכנסת.

אנטאנס שחאדה: לצערנו, מה שאנחנו רואים ושומעים ומה שמתחולל בימים האחרונים מאז, וכלל הדיבור על כוונת טראמפ לפרסם את הונאת המאה, וקבלת גנץ את הזמנתו של טראמפ וההצהרות שלו אחרי המפגש, הם מטרידים ומסוכנים לא פחות.

אנטאנס שחאדה: הרי מה פירושה של הונאת המאה, שכחול לבן מקבלת אותה עד כה?

אנטאנס שחאדה: פירושה שישראל חותרת לכפות את פתרון המצב הקיים על הפלסטינים; פירושה מאמץ ישראלי לכפות פתרון לא צודק, שמתעלם מהזכויות הלגיטימיות של העם הפלסטיני.

אנטאנס שחאדה: זה אומר שישראל שואפת לטפל בשאלת הכיבוש באמצעות משא ומתן בינה לבין ארצות הברית, או אפילו בינה לבין עצמה, בין הליכוד לבין כחול לבן.

אנטאנס שחאדה: זה אומר שמדינה או ממשלות שיקרו במשך עשורים לגבי כוונותיהן לסיום הסכסוך.

אנטאנס שחאדה: זה אומר שהממשל האמריקני שיקר כל הזמן, במשך עשורים, לרשות הפלסטינית, לעם הפלסטיני ולעמי האזור ואף לשאר מדינות העולם.

אנטאנס שחאדה: הוא הוביל תוכנית הונאה רבתי שמחסלת כל אפשרות להקמת מדינה פלסטינית או לפתרון הסכסוך.

אנטאנס שחאדה: אך יותר מכל דבר אחר זה אומר שמה שמוצע כתחליף לשלטון הליכוד הוא הונאה, הוא ישראבלוף.

אנטאנס שחאדה: במקום ליכוד-נתניהו נקבל ליכוד-גנץ-יעלון-לפיד-אשכנזי בע"מ.

אנטאנס שחאדה: מי שרוצה להחליף ראש ממשלה בגין האשמות בשוחד, במרמה ובהפרת אמונים מסכים להונאה עצומה יותר, הונאה ושוחד גדולים יותר; מסכים שמדינה שלמה תגנוב שטחים, תנהג במרמה – –

מאיר כהן: תודה רבה, אדוני.

אנטאנס שחאדה: – – תפר התחייבויות, תשקר, תאיים על אזרחים בחילופי שטחים ואוכלוסייה, תציע שוחד לרשות הפלסטינית בסכום – –

מאיר כהן: תודה רבה.

אנטאנס שחאדה: עוד חצי דקה, אדוני.

אנטאנס שחאדה: – – של 50 מיליארד דולר כדי לשנות את עמדתה.

אנטאנס שחאדה: אני מתייחס לכולם: לא לזלזל בעסקת הונאת המאה, לקחת את זה ברצינות, כי היא מתממשת בפועל בלי להצהיר על זה – ירושלים, עזה, חיסול סוגיית הפליטים, סיפוח שטחי C.

אנטאנס שחאדה: אנחנו ברשימה המשותפת נתנגד לכל ניסיון לחסל את הסוגיה הפלסטינית – –

מאיר כהן: תודה רבה, אדוני.

אנטאנס שחאדה: – – כפי שהתנגדנו לחסינות וכפי שאנחנו מתנגדים לגזענות, לאפליה ולכיבוש.

אנטאנס שחאדה: תודה רבה.

מאיר כהן: תודה רבה, אדוני.

מאיר כהן: מנסור עבאס, בבקשה.

מנסור עבאס: אדוני היושב-ראש, חבריי חברי הכנסת – –

מאיר כהן: לא – – – חברים, אני חוזר ומבקש שקט.

מנסור עבאס: – – נקודת האור היחידה בכל מה שאנחנו שומעים מארצות הברית, וגם בתוך ישראל, היא שיש היום תובנה מאוד מוצקה שאי-אפשר להתקדם בתהליך מדיני בלי להכיר בעובדה שיש להכיר במדינה פלסטינית עצמאית שתקום בגבולות 67'.

מנסור עבאס: הנושא הזה – היום גם בימין וגם בשמאל – לא ניתן להתווכח על העובדה הזאת.

מנסור עבאס: כולם מכירים בעובדה הזאת, אפילו בנימין נתניהו.

מנסור עבאס: הוויכוח הוא על גבולות.

מנסור עבאס: מדינה פלסטינית שלא תכלול את כל רצועת עזה, את כל הגדה המערבית ואת מזרח ירושלים היא מדינה שלא תיתן מענה לחזון שאנחנו דוגלים בו – חזון של שלום, של ביטחון לשני העמים ולשתי המדינות ושל שותפות בין שני העמים ושתי המדינות.

מנסור עבאס: זאת בעצם נקודת האור היחידה שאנחנו יכולים להגיד.

מנסור עבאס: אין ויכוח היום.

מנסור עבאס: יש ללכת בכיוון הזה.

מנסור עבאס: מצד שני, קיווינו במשך שלוש שנים שנשיא המעצמה הגדולה בעולם, שדיבר רבות על עסקת המאה – ואפילו הנשיא אבו מאזן אימץ את זה, אימץ את המונח הזה ודיבר על עסקה, וקיווה שנשיא ארצות הברית יהיה רציני ביוזמה שהוא מוביל, אבל לצערנו, חודש אחד לפני הבחירות הוא הזמין את שני המנהיגים, של כחול לבן ושל הליכוד, לדון על עסקת המאה.

מנסור עבאס: הייתי מעדיף שגם ראש הממשלה וגם ראש האופוזיציה, ראש כחול לבן, ילכו לרמאללה, יישב עם נשיא הרשות הפלסטינית, עם נשיא מדינת פלסטין, שהיא כבר מדינה, שהיא כבר עובדה קיימת.

מנסור עבאס: יש הכרה בין-לאומית במדינת פלסטין, לפחות ברמת האספה הכללית באו"ם; שם צריכים לנהל את המשא ומתן.

מנסור עבאס: תמיד ישראל אמרה שסוגיות קבע, סוגיות שנוגעות לפתרון הסכסוך הישראלי–פלסטיני, ייקבעו במשא ומתן בין שני הצדדים.

מנסור עבאס: אנחנו חושבים שיש צד אחד היום בארצות הברית, שהוא ישראל.

מנסור עבאס: הצד השני הוא לא הממשלה ולא הממשל האמריקני; הצד השני הוא אש"ף, הוא הרשות הפלסטינית והוא מנהיג העם הפלסטיני אבו מאזן.

מאיר כהן: תודה.

מנסור עבאס: בדרך הזאת צריכים ללכת.

מנסור עבאס: אנחנו כרשימה המשותפת נמשיך לדגול ולתמוך בגישה הזאת.

מנסור עבאס: חזוננו שלום, ביטחון ושותפות בין שני העמים.

מנסור עבאס: תודה, אדוני.

מאיר כהן: תודה רבה, אדוני.

מאיר כהן: חברת הכנסת אורנה ברביבאי, חברת הכנסת אורנה ברביבאי – פעם שלישית זכה.

אורנה ברביבאי: שלום.

אורנה ברביבאי: אני מסתכלת על הכיסאות הריקים פה, בבית המכובד הזה, ואני רוצה לדבר אליכם – – –

מאיר כהן: חבריי, אני מבקש שקט.

מאיר כהן: חברי הכנסת, אנא מכם.

אורנה ברביבאי: שוב, אני מסתכלת על הכיסאות הריקים.

אורנה ברביבאי: אני רוצה לדבר דווקא למי שלא נמצא כאן.

אורנה ברביבאי: ממה אתם בורחים?

אורנה ברביבאי: אתם, שהחלטתם לא להגיע למליאה, כל אנשי בלוק החסינות, שהכיסאות שלכם ריקים, בחרתם לברוח מהאחריות שלכם כלפי הציבור.

אורנה ברביבאי: בחרתם לברוח מההתמודדות עם האמת.

אורנה ברביבאי: ברחתם מדיון משמעותי וערכי, וכל זה במטרה אחת בלבד: לשמור על הכיסא שלכם.

אורנה ברביבאי: אין לזה הסבר אחר.

אורנה ברביבאי: לעזאזל טוהר המידות, לעזאזל כתבי האישום החמורים ולעזאזל טובת המדינה.

אורנה ברביבאי: זהו, זה נגמר.

אורנה ברביבאי: נתניהו, כמו נתניהו, מומחה בתרגילים ובשטיקים שלו, הודיע שעה לפני כינוס המלאה כי הוא מוותר על החסינות.

אורנה ברביבאי: מ"אין כלום כי לא היה כלום" יש לנו ראש ממשלה – אני אומרת את זה ונחרדת מהמשפט הזה – מ"אין כלום כי לא היה כלום" יש לנו ראש ממשלה עם שלושה כתבי אישום חמורים: שוחד, מרמה והפרת אמונים.

אורנה ברביבאי: כעת ברור לכול כי "מה?

אורנה ברביבאי: מה פתאום?

אורנה ברביבאי: " הוא לא יותר מקמפיין חסינות שגרר אותנו לבחירות מיותרות על חשבון אזרחי המדינה בפעם השלישית בשנה, מתוך מטרה אחת בלבד: לברוח כמו עבריין מבית המשפט; לברוח מהאמת המכוערת שתיחשף בקרוב בפני כל אזרחי המדינה.

אורנה ברביבאי: נתניהו לא יכול להיות שוב ראש ממשלה.

אורנה ברביבאי: לא יכול להיות שוב ראש ממשלה.

אורנה ברביבאי: למען מדינת ישראל, חייבים להתקדם.

מאיר כהן: תודה רבה, גברתי.

מאיר כהן: חברת הכנסת אורית פרקש הכהן, אחרונת הדוברים – מוותרת.

מאיר כהן: אני שואל את יושב ראש-הוועדה, חבר הכנסת ניסנקורן: האם אדוני רוצה לסכם את הדיון?

מאיר כהן: אם לא, אנחנו עוברים להצבעה, אז אנא מכם, לשבת כולם.

מאיר כהן: אני מבקש מכולם לשבת.

מאיר כהן: אנחנו עוברים להצבעה.

מאיר כהן: זכרו, אנחנו מצביעים על הצעת הוועדה המסדרת כפי שהובאה לכנסת.

מאיר כהן: מי בעד ומי נגד?

מאיר כהן: הצבעה מס' 1 בעד הצעת הוועדה המסדרת – 59 נגד – אין נמנעים – אין הצעת הוועדה המסדרת בדבר הרכב ועדות הכנסת נתקבלה.

מאיר כהן: ובכן חברים, 59 בעד, אפס מתנגדים, אפס נמנעים.

מאיר כהן: אני מוסיף את חברת הכנסת קארין אלהרר – זה 60 בעד, אפס מתנגדים, אפס נמנעים.

מאיר כהן: הצעת הוועדה אושרה על ידי הכנסת; ועדת הכנסת, בוודאי.

מאיר כהן: בסדר-היום אנחנו אמורים עכשיו להשביע – אמור שר הביטחון, נכון?

מאיר כהן: חבר הכנסת בנט, להישבע אמונים.

מאיר כהן: רבותיי, חברים, חברי הכנסת, אנא מכם, הישיבה לא ננעלה.

מאיר כהן: אני עושה הפסקה של חמש דקות, היות ששר הביטחון מגיע לכאן במסוק, וביקש שאנחנו נערוך את השבעתו.

מאיר כהן: אז הפסקה של חמש דקות.

בשעה 12: << נושא >> הצהרת אמונים של חבר הממשלה נפתלי בנט << נושא >>

מאיר כהן: אנא מכם.

מאיר כהן: אני מזמין את שר הביטחון להצהיר אמונים.

מאיר כהן: בבקשה, אדוני.

נפתלי בנט: אני נפתלי בנט, בן ג'ים יעקב, זכרו לברכה, ומירנה לאה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

נפתלי בנט: (חותם על ההצהרה)

מאיר כהן: בשעה טובה.

מאיר כהן: בהצלחה.

מאיר כהן: ישיבה זו נעולה.